આ સિવાય આપણે ખૂબ અદ્્ભુત કવિ કે શાયર હોઈએ એવો ‘ત્રાગડો’ પણ રચતા હોઈએ છીએ. જાણીતા શાયરો, કવિઓની સુંદર રચનાઓ ‘શેર’ કરીએ ત્યાં સુધી તો વાંધો નથી હોતો, પણ આપણે તો ‘અઠંગ અળવીતરા’ છીએને? એટલે આપણે સરસ મજાની રચનાઓ, કવિતાઓ, લખાણો આ બધાંની નીચેથી કવિ, શાયર લેખકનું નામ ‘ડિલીટ’ મારી દઈએ છીએ અને ત્યાં બેધકડ અને બેશરમ રીતે આપણું પોતાનું નામ મૂકી દઈએ છીએ. ક્યારેક પકડાઈ જઈએ ત્યારે નફ્ફટ થઈ કહી દઈએ છીએ. ‘મને પણ એક્ઝેટલી એવો જ વિચાર આવ્યો એમાં હું શું કરું હેં?’ આવી ચોરેલી, રચનાઓ પોતાના નામે કરી ‘વાહ વાહ’ અને લાઇકના અંગૂઠા મેળવનારા તફડંચીબાજોએ કોઈ પણ લખનારને છોડ્યો નથી. એક અઠંગ ચોરે તો આ કવિતા પણ ચોરીને પોતાના નામે કરેલી. ‘પ્રારબ્ધને અહીંયાં ગાંઠે કોણ? હું પડકારો ઝીલનારો માણસ છું.’ મારા વાલીડા’વ, આ કવિતા કોની છે? એના કવિ કોણ છે એ તમે જાતે ગૂગલ સર્ચ કરી જોઈ લેજો, સમજાઈ જશે.